b'\n_START_ARTICLE_\nSh\xc5\x8dmu\n_START_PARAGRAPH_\nSh\xc5\x8dmu (jap. \xe8\x81\x96\xe6\xad\xa6\xe5\xa4\xa9\xe7\x9a\x87, Sh\xc5\x8dmu-tenn\xc5\x8d, 701 l\xc3\xa4hell\xc3\xa4 Naraa \xe2\x80\x93 21. kes\xc3\xa4kuuta 756, Nara) oli perinteisen vallanperimysj\xc3\xa4rjestyksen mukaan Japanin 45. keisari. H\xc3\xa4net muistetaan erityisesti buddhalaisen uskonnon suojelijana: h\xc3\xa4nen hallituskaudellaan maahan rakennettiin suuria buddhalaisia temppeleit\xc3\xa4 ja buddhalaisuudesta tuli k\xc3\xa4yt\xc3\xa4nn\xc3\xb6ss\xc3\xa4 maan valtionuskonto._NEWLINE_Sh\xc5\x8dmu oli keisari Mommun ja Fujiwara no Miyakon, Fujiwara no Fuhiton tytt\xc3\xa4ren poika. H\xc3\xa4n oli viel\xc3\xa4 lapsi is\xc3\xa4ns\xc3\xa4 kuoleman aikaan, mink\xc3\xa4 vuoksi keisarinnat Gemmei ja Gensh\xc5\x8d hallitsivat ennen h\xc3\xa4nt\xc3\xa4. Sh\xc5\x8dmun t\xc3\xa4ti ja edelt\xc3\xa4j\xc3\xa4, keisarinna Gensh\xc5\x8d, luovutti valtaistuimen h\xc3\xa4nelle vuonna 724. H\xc3\xa4nen puolisonsa K\xc5\x8dmy\xc5\x8d kuului Fujiwara-klaaniin, joten h\xc3\xa4n oli ensimm\xc3\xa4inen keisari, jonka puoliso ei syntynyt keisarilliseen perheeseen._NEWLINE_Sh\xc5\x8dmu ja h\xc3\xa4nen vaimonsa olivat hurskaita buddhalaisia, ja keisari k\xc3\xa4yttikin suuria summia rahaa buddhalaisten temppelien ja luostarien rakennuttamiseen. H\xc3\xa4nen tavoitteenaan oli luoda buddhalainen hallintoj\xc3\xa4rjestelm\xc3\xa4, joka voisi kilpailla maallisen byrokratian kanssa. Vuonna 741 h\xc3\xa4n m\xc3\xa4\xc3\xa4r\xc3\xa4si perustettavaksi luostarin jokaiseen Japanin provinssiin (provinssitemppelit). Erityisesti h\xc3\xa4net tunnetaan maan silloiseen p\xc3\xa4\xc3\xa4kaupunkiin Naraan rakennetusta T\xc5\x8ddai-jin temppelist\xc3\xa4, jonka Daibutsuden-halli on edelleen alkuper\xc3\xa4ist\xc3\xa4 pienemp\xc3\xa4n\xc3\xa4kin maailman suurin puurakennus, ja sen sis\xc3\xa4lle valetusta valtavasta Vairocana-buddhan patsaasta. Patsaan rakennusty\xc3\xb6t aloitettiin vuonna 743 ja se valmistui vuonna 752; patsas on 16 metri\xc3\xa4 korkea ja painaa 500 tonnia. Kalliit rakennushankkeet tyhjensiv\xc3\xa4t keisarillisen aarrekammion. Patsaan pyhitysseremoniassa k\xc3\xa4ytetyt rituaaliesineet ja keisarille kuuluneet esineet ovat s\xc3\xa4ilyneet hyvin, ja niit\xc3\xa4 pidet\xc3\xa4\xc3\xa4n temppelin Sh\xc5\x8ds\xc5\x8d-in-hallissa.'